**Ministru kabineta noteikumu projekta „Grozījumi Ministru kabineta 2015.gada. gada 14. aprīļa noteikumos Nr. 194 "Kārtība, kādā piemēro samazināto akcīzes nodokļa likmi iezīmētai (marķētai) dīzeļdegvielai (gāzeļļai), ko izmanto lauksaimniecības produkcijas ražošanai, lauksaimniecības zemes apstrādei un meža vai purva zemes apstrādei, kurā kultivē dzērvenes vai mellenes, kā arī zemes apstrādei zem zivju dīķiem”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2015.gada 14.aprīļa noteikumos Nr.194 „Kārtība, kādā piemēro samazināto akcīzes nodokļa likmi dīzeļdegvielai (gāzeļļai), ko izmanto lauksaimniecības produkcijas ražošanai, lauksaimniecības zemes apstrādei un meža vai purva zemes apstrādei, kurā kultivē dzērvenes vai mellenes, kā arī zemes apstrādei zem zivju dīķiem”” (turpmāk – noteikumu projekts) ir sagatavots, pamatojoties uz likuma ”Par akcīzes nodokli” 18.panta piekto, 6.1 un 6.2 daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši likuma „Par akcīzes nodokli” 14. panta 2.2 daļai akcīzes nodokļa likmi dīzeļdegvielai (gāzeļļai) un dīzeļdegvielai (gāzeļļai), kurai saskaņā ar likumam "[Par akcīzes nodokli](http://m.likumi.lv/doc.php?id=81066)" ir pievienota no rapšu sēklu eļļas iegūta biodīzeļdegviela, ja attiecīgie naftas produkti tiek iezīmēti (marķēti) saskaņā ar likuma "Par akcīzes nodokli" 28. pantu, piemēro dīzeļdegvielai, ja to izmanto traktortehnikā un lauksaimniecības pašgājējmašīnās lauksaimniecības produkcijas ražošanai, lauksaimniecības zemes apstrādei un tādas meža vai purva zemes apstrādei, kurā kultivē dzērvenes vai mellenes, kā arī zemes apstrādei zem zivju dīķiem (turpmāk – marķēta dīzeļdegviela). Saskaņā ar likuma "[Par akcīzes nodokli](http://m.likumi.lv/doc.php?id=81066)" pārejas noteikumu 77.punktu 2015.gada 30.oktobrī spēkā stājas šā likuma 18.panta 5.1 daļa, kas paredz, ka marķēto dīzeļdegvielu atļauts izmantot arī lauksaimniecības produkcijas ražotāja saražoto vai izaudzēto lauksaimniecības produktu pašpārvadājumiem Latvijas Republikā, ja pašpārvadājumus veic pats lauksaimniecības produkcijas ražotājs vai viņa darbinieks, izmantojot lauksaimniecības produkcijas ražotāja īpašumā esošu kravas automobili (turpmāk – pašpārvadājumi). Noteikumu projektam ir jāstājas spēkā līdz 2015.gada 30.oktobrim, lai atbilstoši likumam paredzētu marķētās dīzeļdegvielas izmantošanu arī pašpārvadājumiem.Noteikumu projektā ietverts jauns regulējums attiecībā uz Valsts ieņēmumu dienesta veiktajām mehānisko transportlīdzekļu pārbaudēm, lai kontrolētu, vai  iezīmētie (marķētie) naftas produkti tiek izmantoti atbilstoši Ministru kabineta 2015.gada 14.aprīļa noteikumos Nr. 194 "Kārtība, kādā piemēro samazināto akcīzes nodokļa likmi iezīmētai (marķētai) dīzeļdegvielai (gāzeļļai), ko izmanto lauksaimniecības produkcijas ražošanai, lauksaimniecības zemes apstrādei un meža vai purva zemes apstrādei, kurā kultivē dzērvenes vai mellenes, kā arī zemes apstrādei zem zivju dīķiem" (turpmāk – noteikumi) paredzētajai kārtībai un mērķiem. Noteikumu projekts nosaka, ka par iekrāsotiem (marķētiem) naftas produktiem, veicot pārbaudes, tiks uzskatīti arī tādi naftas produkti, kuros tiks konstatēta mazāka fiskālā marķiera vai krāsvielas koncentrācija, nekā to paredz noteikumu 25.punkts. |
|  | Projekta izstrādē iesaistītās institūcijas | Projekts šo jomu neskar.  |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attieksies uz lauksaimniecības produkcijas ražotājiem, kas pieteikušies saņemt dīzeļdegvielu, kurai tiek piemērota samazinātā akcīzes nodokļa likme. Pēc Lauku atbalsta dienesta sniegtās informācijas, 2015./2016.saimnieciskajā gadā dīzeļdegviela, kurai tiek piemērota samazinātā akcīzes nodokļa likme, ir piešķirta 17 325 lauksaimniecības produkcijas ražotājiem. |
| 2. | Tiesiskā regulējuma ietekme uz tautsaimniecību un administratīvo slogu | Marķēto dīzeļdegvielu varēs izmantot ne tikai lauksaimniecības tehnikā – traktortehnikā un lauksaimniecības pašgājējmašīnās, bet arī pašpārvadājumiem.Nav nepieciešams paredzēt vēl citu kontroles mehānismu, jo iezīmēto (marķēto) naftas produktu apriti kontrolē Valsts ieņēmumu dienests un citas kontrolējošās institūcijas atbilstoši savai kompetencei.Marķētās dīzeļdegvielas lietotājiem papildu administratīvais slogs neveidojas, jo piešķirto marķētās dīzeļdegvielas apjomu var izmantot gan lauksaimniecības tehnikā, gan pašpārvadājumiem. |
| 3. | Administratīvo izmaksu monetārs novērtējums | Papildu administratīvās izmaksas neveidojas, jo lauksaimnieks piešķirtās marķētās dīzeļdegvielas apjomu var izmantot gan lauksaimniecības tehnikā, gan pašpārvadājumiem. |
| 4. | Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Projekts šo jomu neskar |
| 2. | Atbildīgā institūcija | Zemkopības ministrija |
| 3. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts saskaņošanai un atzinumu sniegšanai nosūtīts biedrībām „Lauksaimnieku organizāciju sadarbības padome”, "Zemnieku saeima", "Latvijas Lauksaimniecības kooperatīvu asociācija", "Lauksaimniecības statūtsabiedrību asociācija", "Latvijas Pārtikas uzņēmumu federācija", "Latvijas Bioloģiskās lauksaimniecības asociācija", "Latvijas Jauno zemnieku klubs", "Latvijas Zemnieku federācija", "Lauksaimnieku apvienība" (turpmāk – lauksaimnieku NVO) un „Degvielas ražotāju tirgotāju asociācija”. Atzinumus par noteikumu projektu sniedza biedrības "Latvijas Zemnieku federācija", "Zemnieku saeima" un "Latvijas Aitu audzētāju asociācija". Biedrība "Latvijas Zemnieku federācija" noteikumu saskaņoja bez iebildumiem un priekšlikumiem, savukārt biedrības "Zemnieku saeima" un "Latvijas Aitu audzētāju asociācija" priekšlikumi ir pretrunā ar likumu ”Par akcīzes nodokli” 14.panta 2.2 daļu par lauksaimniecībā izmantojamās degvielas iezīmēšanu (marķēšanu), kurš Saeimā tika pieņemts jau 2014.gada 17.decembrī, kā arī šā likuma pārejas noteikumu 77.punktu, kas nosaka, ka 2015.gada 30.oktobrī spēkā stājas šā likuma 18.panta 5.1 daļa, kas paredz, ka marķēto dīzeļdegvielu atļauts izmantot arī lauksaimniecības produkcijas ražotāja saražoto vai izaudzēto lauksaimniecības produktu pašpārvadājumiem. Turklāt biedrības "Zemnieku saeima" atzinums Zemkopības ministrijā tika reģistrēts 2015.gada 12.oktobrī (Nr.4637/2015), lai gan atzinumu sniegšanas termiņš bija 2015.gada 5.oktobris. |
| 2. | Sabiedrības līdzdalība projekta izstrādē | Projekts šo jomu neskar |
| 3. | Sabiedrības līdzdalības rezultāti | Projekts šo jomu neskar |
| 4. | Cita informācija | Nav  |

*Anotācijas III, V un VII sadaļa – projekts šīs jomas neskar.*

Zemkopības ministrs J. Dūklavs

16.10.2015. 11:42

823

I.Štromberga, 67027216

Inese.Stromberga@zm.gov.lv